COMPROMÍS PER LLUCENA RECLAMA LA SENYALITZACIÓ D’ACTIUS D’INTERÉS HISTÒRIC PER DINAMITZAR EL TURISME I L’ECONOMIA LOCAL – Compromís Diputació de Castelló
Porcar i Gallén plantegen un decàleg d’edificis i llocs amb valor històric, etnològic, religiós i arquitectònic per dissenyar rutes i itineraris que complementen amb turisme cultural l’oferta gastronòmica i d’interior de la localitat
Compromís per Llucena vol aprofitar els seus rics actius patrimonials i històrics per dinamitzar el turisme i l’economia local. Així ho han manifestat els responsables del recentment creat col·lectiu de Compromís en el poble, Carmen Porcar i Josep Gallén, què han lamentat que “no s’haja impulsat fins al moment cap iniciativa per a donar a conéixer als potencials visitants la riquesa arquitectònica, religiosa, etnològica i cultural del nostre municipi”.
Per este motiu, Compromís ha llançat una proposta perquè les distintes institucions amb competències turístiques i culturals –Diputació, Conselleria…-“donen l’impuls que Llucena necessita i elaboren un pla de senyalització i promoció dels distints elements que configuren el nostre ric patrimoni local”.
En este sentit, des de Compromís han elaborat un minuciós llistat d’elements i actius amb potencialitat turística que haurien de senyalitzar-se i posar-se en valor, amb l’objectiu que, a més de donar-los a conéixer i promocionar-los, es dissenyen rutes de visites per incloure-les en els fullets de les Turist Info de la Generalitat… “Hi ha elements d’innegable valor, com el castell dels Ducs de Hijar, que donen nom a la comarca, ja que Alcalatén significa, en àrab ‘dos castells’; també són importants els perxes, del segle XIV; el graner del segle XVIII, exemple de construcció civil per desenvolupar l’economia, fruit del Despotisme Il·lustrat; o la casa modernista de la plaça Canalejas; el molí de la Solana, del segle XVIII, i el tros de muralla de la guerra carlina, del XIX”, detalla Gallén.
Carmen Porcar subratlla que “el municipi està trufat d’elements històrics de gran valor i amb potencial, com la porta de la muralla Carlina, pendent de restaurar; el Tamburot, l’edificació del segle XVIII construïda amb permís especial del comte d’Aranda; l’Oro, construcció pendent de recuperació amb gran solatge històric –és on Victorià Fabra va guanyar la ‘Laureada de San Fernando’-; l’Assut de la Fonteta de Godó o el barri de la Vila, en general, des del castell a la Plaça, nucli originari de la població musulmana”.
OPORTUNITATS PERDUDES, PENDENTS DE REACTIVAR
En definitiva, segons Compromís, “hi ha grans potencialitats de rutes temàtiques, segmentades o conjuntes, d’itineraris de diferents èpoques històriques… que fins ara s’han deixat perdre o no s’han aprofitat com a elements de dinamització turística, econòmica i cultural i que haurien d’estructurar-se com a complement al turisme d’interior, ambiental o gastronòmic de la localitat”.
←COMPROMÍS PER BORRIANA LAMENTA QUE EL PP S’OBLIDE DE DEMANAR TALLERS D’OCUPACIÓ PER ALS ATURATS DE BORRIANA
LA DIPUTACIÓ DEBATRÀ EN EL PLE LA PROPOSTA DE COMPROMÍS D’ACTIVAR EL PLA ‘MENJAR A CASA’ PER A FAMÍLIES AMB RISC DE POBRESA→